Tom Behnke (FRI), 1999-11-25:
Forespørgslen lyder: »Hvilke forslag til opblødninger af udlændingelovgivningen og den administrative praksis på området finder ministeren, at sommerens debat om den stramme udlændinge- og flygtningepolitik kan give anledning til?«
Hvis jeg var indenrigsminister, ville mit svar være: ingen.
Og så kort kunne talen gøres.
Det er Frihed 2000's opfattelse, at når vi taler om udlændinge, så må vi også tale om, at der skal være de samme pligter og rettigheder.
Det må være rimeligt at stille nogle krav til udlændinge.
For det første at de, i det omfang de skal blive i Danmark, hurtigst muligt lærer at tale og forstå dansk i både skrift og tale.
At de hurtigst muligt bliver enten uddannet eller omskolet, således at de kan komme på arbejdsmarkedet.
Man må også kunne kræve, at de har en ordentlig opførsel og respekterer den danske lovgivning.
Det er også væsentligt at gøre det klart over for udlændinge, at vi rent faktisk forventer, at de respekterer vores kultur.
Det er også vores opfattelse, at i alt for mange år har man generelt haft en adfærd over for udlændinge, der har været udkrystalliseret i en misforstået godhed og en misforstået imødekommenhed, som har givet en række problemer.
Det, der er sagen, er, at der jo ikke tidligere har været stillet tilstrækkeligt med klare krav.
Man har ganske enkelt undladt præcis at fortælle, hvordan det er at leve i Danmark, og hvad man egentlig forventer af de udlændinge, der kommer til Danmark.
Se, de ord, jeg har sagt her, var stort set også det, som statsministeren sagde under den tidligere forespørgselsdebat, og jeg var ganske enig med statsministeren i det.
For Frihed 2000 er det vigtigt at understrege, at flygtninge er flygtninge.
I begrebet flygtninge ligger der, at man midlertidigt er tvunget til at forlade sit eget land, og at man midlertidigt søger asyl i et andet land.
Det er der ikke noget at fortænke disse mennesker i overhovedet.
Men flygtninge skal ikke gøres til indvandrere.
Det er ikke derfor, de kommer.
De kommer ikke for at blive i Danmark resten af deres liv.
De kommer for at blive i en kortere periode.
De er her på et midlertidigt ophold
, og det burde kun være et midlertidigt ophold.
Men med den måde man fører politikken på i Danmark, gør man flygtninge til indvandrere allerede fra den første dag, de kommer.
Man sætter dem i gang med integrationsprogrammer.
Man gør alt, hvad man kan, for at give dem indtryk af, at nu skal de være i Danmark resten af deres liv og også de kommende generationer.
Det er en fejl, og det er forkert.
Det er der flere grunde til.
Den ene grund til, at det er forkert, er: Når de så alligevel måske på et tidspunkt skal vende tilbage, er det sværere at vende tilbage.
Det andet, som er endnu vigtigere, er, at de ressourcer, som vi har til rådighed i Danmark, jo kun kan bruges én gang, og mens vi altså på denne her måde med den førte politik bruger ganske store summer på såkaldte flygtninge, som måske en gang har været det, men som ikke længere er det, betyder det, at vi ikke kan bruge de samme penge på nogle andre reelle flygtninge, som altså har brug for hjælp, og det er stærkt problematisk.
Vi har i Frihed 2000 den opfattelse, at vi skal prøve at hjælpe så mange som muligt og så bredt som muligt og i forhold til dem, der har
Det er vores opfattelse, at de skal opføre sig ordentligt, mens de er her.
Det er vores opfattelse, at de skal afholde sig fra at begå kriminalitet.
Hvis de begår grov kriminalitet, så har de selv bedt om at få lov til at forlade Danmark, og så hjælper vi dem gerne ud af landet igen.
Begår de mindre grov kriminalitet eller småkriminalitet, så må det som minimum have indflydelse på deres mulighed for at opnå at få dansk statsborgerskab.
Det må også være et krav for de udlændinge, som skal blive i Danmark, at de kan bevise, at de er i stand til at forsørge sig selv; at de hurtigst muligt tilegner sig det danske sprog, således at de kan begå sig på arbejdsmarkedet.
Det er ikke rimeligt, at vi laver en positiv forskelsbehandling af udlændinge her i landet.
Mit spørgsmål er bare: Hvorfor sker det så ikke?
Hvorfor har man denne positive forskelsbehandling af udlændinge?
Det kan vi ikke stå model til, og det vil vi ikke være med til.